FI Euroopan unionin virallinen lehti CE 88/202

(2004/C 88 E/0209)

KIRJALLINEN KYSYMYS E-0674/04

esittäjä(t): Proinsias De Rossa (PSE) komissiolle

(9. maaliskuuta 2004)

Aihe: Iarnrod Eireann -yhtiön rautatiekuljetukset

Kuten komissio tietää, Iarnrod Eireann -yhtiö on Euroopan unionin ainoa kansallinen rautatiekuljetusyhtiö, joka ei saa valtiontukea rautatiekuljetuksilleen.

Rautatiekuljetusten lisääminen on komission syyskuussa 2001 esittelemän liikennepolitiikan valkoisen kirjan ja myös Marco Polo -ohjelman päätavoite. Myös Irlannin hallitus laatii parhaillaan rautateitä koskevaa strategiapaperia. Miten komissio suhtautuu asiaan, jos Irlannin hallitus päättää myöntää valtiontukea Iarnrod Eireann -yhtiölle sen rautatiekuljetuksia varten?

Missä Euroopan unionin säädöksissä on säädetty tällaisen tuen myöntämisestä?

Loyola de Palacion komission puolesta antama

yhteinen vastaus

kirjallisiin kysymyksiin E-0667/04 ja E-0674/04

(30. huhtikuuta 2004)

Rautatieala on keskeisessä osassa yhteisön yhteisessä liikennepolitiikassa, jonka tavoitteena on kehittää kestävä liikennejärjestelmä muuttamalla eri liikennemuotojen välistä suhdetta. Kyseinen politiikka kuvailtiin 12. syyskuuta 2001 julkaistussa valkoisessa kirjassa ”Eurooppalainen liikennepolitiikka vuoteen 2010: valintojen aika” (1).

Samassa yhteydessä komissio perusti Marco Polo -ohjelman auttaakseen innovatiivisten kuljetuspalvelujen käyttöönottoa. Marco Polo -ohjelman päätavoitteena on vähentää maanteiden ruuhkautuneisuutta ja parantaa koko kuljetusjärjestelmän ympäristönsuojelun tasoa siirtämällä tavarakuljetuksia maanteiltä lyhyen matkan meriliikenteeseen, rautatieliikenteeseen ja sisävesiliikenteeseen.

Mitä infrastruktuuriin tulee, Sligon ja Corkin välinen linja ei kuulu Euroopan laajuisten verkkojen (TEN) liikenteeseen, joten sille ei voida myöntää tukea TEN:n budjetista tai koheesiorahastosta. Vaikka kyseinen linja voisi saada tukea Euroopan aluekehitysrahastosta, nykyisen ohjelmakauden (2000—2006) aikana yhteisön tukea saavat toimet eivät sisällä käytöstä poistettujen linjojen uudelleenavaamista.

Marco Polo -ohjelman kaltaisten yhteisön varojen lisäksi kullakin jäsenvaltiolla on oikeus käyttää julkisia varoja kansallisten poliittisten tavoitteiden tukemiseen, kuten esimerkiksi tavaraliikenteen elvyttämiseen rautatiepalvelujen avulla. Kaikenlaisen valtionavun on kuitenkin noudatettava EY:n perustamissopimuksessa määrättyjä kilpailusääntöjä. Yleisenä periaatteena on, että kilpailua yhteismarkkinoilla vääristävä valtiontuki kielletään perustamissopimuksessa. EY:n perustamissopimuksen nojalla myönnetään kuitenkin poikkeuksia valtiontukikieltoon, jos tukiohjelma vaikuttaa myönteisesti koko Euroopan unioniin: perustamissopimuksen 87 artiklan 3 kohdan c alakohdan nojalla voidaan hyväksyä tuki tietyn taloudellisen toiminnan tai talousalueen kehityksen edistämiseen. Perustamissopimuksen 73 artiklan mukaisesti tuki on sopimuksen mukainen, jos se on tarpeen liikenteen yhteensovittamiseksi. On myös otettava huomioon, että komissio on hyväksynyt lukuisia suuntaviivoja ja puitteita selventääkseen valtiontukipolitiikkaansa monilla aloilla, kuten esimerkiksi ympäristönsuojelussa sekä vaikeuksissa olevien yritysten pelastamisessa ja rakenneuudistuksessa, mikä on otettava huomioon komission toteuttaman minkä tahansa valtiontuen arvioinnin aikana.

Tämän takia kustakin valtiontukitapauksesta tutkitaan erikseen ne asiat, jotka liittyvät sovellettavaan lakiin ja yleiseen käytäntöön. Lopuksi on syytä mainita, että jokainen rautatieyhtiö voi saada tukea jäsenvaltioilta, mikäli tuet ovat korvausta julkisten palvelujen käsitteeseen kuuluvien velvoitteiden täyttämisestä.

Mitä rautatiemarkkinoihin tulee, Irlannilla on mahdollisuus avata kotimarkkinansa rautateiden tavaralii-kennepalvelujen väliselle kilpailulle. Tämä voisi houkutella kyseisten palveluiden tarjoamisesta kiinnostuneita uusia tulokkaita silloin, kun kansallinen toimija ei ole kiinnostunut tarjoamaan niitä muiden prioriteettiensa takia.

(1) KOM(2001) 370 lopullinen.